### NN 34/2025 (27.2.2025.), Odluka o gradskim porezima Grada Đakova

Grad Đakovo

401

Na temelju članka 20. stavka 1. Zakona o lokalnim porezima (»Narodne novine« broj 115/16, 101/17, 114/22, 114/23 i 152/24) i članka 32. Statuta Grada Đakova (»Službeni glasnik Grada Đakova« broj 3/18, 3/20 i 4/21) Gradsko vijeće Grada Đakova, na 22. sjednici održanoj 20. veljače 2025. godine, donijelo je

ODLUKU

O GRADSKIM POREZIMA GRADA ĐAKOVA

I. OPĆA ODREDBA

Članak 1.

Ovom Odlukom utvrđuju se vrste gradskih poreza Grada Đakova, porezni obveznici, porezna osnovica, stope i visina porezna, način obračuna i plaćanja poreza te obavljanje poslova utvrđivanja i naplate poreza.

Članak 2.

Porez Grada Đakova je porez na nekretnine.

Članak 3.

(1) Porez na nekretnine plaćaju domaće i strane, pravne i fizičke osobe koje su vlasnici nekretnina na području Grada Đakova na dan 31. ožujka godine za koju se utvrđuje porez.

(2) Nekretnina je svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju. Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor.

(3) Iznimno od stavka 1. ovog članka, ako se ne može utvrditi vlasnik, porez na nekretnine plaća korisnik nekretnine određen prema odredbama propisa kojim se utvrđuje komunalno gospodarstvo.

(4) Za novoizgrađene nekretnine obveza plaćanja poreza na nekretnine nastaje danom izvršnosti uporabne dozvole godine za koju se utvrđuje porez odnosno danom početka korištenja nekretnine koja se koristi bez uporabne dozvole.

(5) Obveza plaćanja poreza na dohodak od iznajmljivanja kuća, stanova, soba i postelja te objekata za robinzonski smještaj putnicima i turistima i organiziranja kampova prema odredbama propisa o porezu na dohodak, obveza plaćanja drugih poreza s osnove obavljanja djelatnosti te prijava prostora kao nekomercijalnog smještaja nema utjecaja na utvrđivanje statusa nekretnine za potrebe utvrđivanja poreza na nekretnine.

(6) Porez na nekretnine plaća se godišnje u iznosu od 0,60 eura/m² korisne površine nekretnine, a u korist proračuna Grada Đakova.

(7) Porez iz stavka 1. ovog članka plaća se u roku od 15 dana od dana dostave rješenja o utvrđivanju poreza.

Članak 4.

(1) Porez na nekretnine ne plaća se na nekretnine:

1. koje služe za stalno stanovanje,

2. koje se iznajmljuju na temelju ugovora o najmu za stalno stanovanje,

3. javne namjene i nekretnine namijenjene institucionalnom smještaju osoba,

4. koje se u poslovnim knjigama trgovačkih društava vode kao nekretnine namijenjene prodaji, ako je od dana unosa u poslovne knjige do 31. ožujka godine za koju se utvrđuje porez proteklo manje od šest mjeseci,

5. preuzete u zamjenu za nenaplaćena potraživanja, ako je od dana preuzimanja do 31. ožujka godina za koju se utvrđuje porez proteklo manje od šest mjeseci,

6. koje zbog proglašenja prirodnih nepogoda u određenom poreznom razdoblju nisu podobne kao stambeni prostor,

7. u slučajevima kada se iz svih okolnosti može utvrditi da je onemogućena stambena namjena nekretnine,

8. u vlasništvu Grada Đakova koje se nalaze isključivo na teritoriju Grada Đakova

9. koje domaćinu određenom prema propisu kojim se uređuje ugostiteljska djelatnost služe za stalno stanovanje.

(2) Radi dokazivanja da se radi o nekretnini koja služi za stalno stanovanje, porezni obveznik dužan je na poziv poreznog tijela dokazati činjenicu stalnog stanovanja, pri čemu se činjenica stalnog stanovanja ne smatra dokazanom prijavom prebivališta na nekretnini.

(3) Porezno tijelo ovlašteno je prikupljati podatke potrebne za dokazivanje činjenice stalnog stanovanja od drugih osoba koje raspolažu tim podacima, a osobito od osoba koje raspolažu podacima o korištenju dijelova infrastrukture.

(4) U slučaju iz stavka 1. točke 2. ovoga članka smatra se da se nekretnina iznajmljuje na temelju ugovora o najmu za stalno stanovanje ako je u određenom poreznom razdoblju iznajmljena najmanje deset mjeseci.

(5) U slučaju iz stavka 1. točke 7. ovoga članka stambena namjena nekretnine u smislu ovoga Zakona utvrđuje se na temelju postojanja infrastrukture ili opreme ili uređaja koji zamjenjuju priključak na infrastrukturu.

(6) Za nekretnine iz stavka 1. točke 7. ovoga članka porezni obveznik dužan je dokazati da je onemogućena stambena namjena nekretnine.

Članak 5.

(1) Poslovi u vezi s utvrđivanjem i naplatom poreza na nekretnine povjeravaju se Ministarstvu financija, Poreznoj upravi.

(2) Porez na nekretnine lokalni je porez čiji se prihod dijeli:

1. 80 % udio pripada Gradu Đakovu na čijem se području nekretnina nalazi

2. 20 % udio pripada Osječko-baranjskoj županiji na čijem se području nekretnina nalazi.

Članak 6.

Rješenje o određivanju poreza na nekretnine donosi nadležni ured Porezne uprave.

II. ZAJEDNIČKE ODREDBE

Članak 7.

(1) Poslove u svezi s utvrđivanjem i naplatom poreza iz članka 2. ove Odluke obavit će nadležni ured Porezne uprave uz suglasnost ministra financija.

(2) Za obavljanje povjerenih poslova utvrđivanja, evidentiranja, nadzora, naplate i ovrhe radi naplate gradskih poreza propisanih ovom Odlukom nadležnom uredu Porezne uprave pripada naknada u visini 5 % od ukupno naplaćenih prihoda.

III. ZAVRŠNE I ZAKLJUČNE ODREDBE

Članak 8.

Danom stupanja na snagu ove Odluke prestaje važiti Odluka o gradskim porezima Grada Đakova (»Službenih glasnik Grada Đakova« broj 9/17, 12/17 i 18/18).

Članak 9.

Ova Odluka stupa na snagu osmoga dana od dana objave u »Službenome glasniku Grada Đakova« te se ima objaviti i u »Narodnim novinama«.

Klasa: 410-01/25-01/1
 Urbroj: 2158-4-01/2-25-2
 Đakovo, 20. veljače 2025.

Predsjednik
 Pavo Cindrić, dipl. iur., v. r.